‘ধুম গার্ল’ এখন ঘোর সংসারী। এই অক্টোবরেই এষা দেওলের বাড়িতে আসছে নতুন সদস্য। মাতৃত্বের এই দিনগুলি কেমন কাটছে তাঁর? এই কৌতূহল নিয়েই এষার কাছে কিছু প্রশ্ন ছিল এবেলা ওয়েবসাইটের— 
ভিতর থেকে কোনও বদল অনুভব করছেন? একটু ভয় বা বেশি স্পর্শকাতর মনে হচ্ছে? 
এষা: হ্যাঁ, অন্য রকম অনুভূতি তো হচ্ছেই আর সেটা খুব অবভিয়াস। এটা একেবারেই একটা অন্য রকম অনুভূতি। আমি নিজেকে নিয়ে ইদানীং অতিরিক্ত সাবধান। 

ছবি সৌজন্য: অ্যাসরটেড মোশন পিকচার্স 
সবাই বলে এষা পারফেকশনিস্ট। মাতৃত্ব কি আপনাকে এক্সট্রা-পারফেক্ট করে তুলেছে? 
এষা: হ্যাঁ আমি তাই। আমি নিজের মতো করে সব কিছু করতে পছন্দ করি। ওটা একেবারেই স্করপিওন বা বৃশ্চিক রাশির বৈশিষ্ট্য বলা যায়। কিন্তু আমি এখনই কিছু পরিকল্পনা করছি না কারণ আমাদের পরিবারে যতক্ষণ না সন্তানের জন্ম হচ্ছে, ততক্ষণ আলাদা করে কিছু পরিকল্পনা করা বারণ। তবে এই ব্যাপারে নিশ্চিত যে ওর জন্মের পরে সবাই আমাকে বেশ করিৎকর্মা মা হিসেবেই জানবে। 

ছবি সৌজন্য: অ্যাসরটেড মোশন পিকচার্স 
মাতৃত্বকালীন কী টিপস দিলেন হেমাজি? আমাদের সঙ্গে যদি শেয়ার করেন।
এষা: অম্বা মানে জয়া চক্রবর্তীর থেকে মা যা যা জেনেছেন, সেটাই আমাকে শিখিয়েছেন মা। আমি এখন প্রতিদিন হনুমান চালিসা পাঠ করি এবং ‘ওয়াননেস মিট’-এ অংশ নিই যেখানে জীবনের নানা দিক সম্পর্কে শিক্ষা দেওয়া হয়। সম্প্রতি রামকমল মুখোপাধ্যায়ের সঙ্গে কথা হল। উনি আমার মা-কে নিয়ে একটি বই লিখছেন। আমার ছোটবেলার কথা জানতে চাইলেন। আমি ওঁকে মজা করে বললাম যে গর্ভে থেকেই আমার বেবি আমার সব গল্প শুনে নিল। আমাকে আর ওকে আলাদা করে কিছু বলতে হবে না। 

ছবি সৌজন্য: অ্যাসরটেড মোশন পিকচার্স 
প্রথম কয়েক মাসের বাচ্চার যত্নটা খুব ক্রিটিক্যাল। অনেক মা এগুলো নিজের হাতেই করতে চান? আপনার কী প্ল্যান? 
এষা: আমি আমার বাড়ির একটা গোটা ফ্লোর আমার বাচ্চার জন্য রেডি করছি। যাতে সবকিছু একজন ছোট বাচ্চার পক্ষে স্বাস্থ্যসম্মত হয় সেটা খুব ভাল করে খেয়াল রাখছি। দেওয়ালের রং থেকে শুরু করে ঘর সাজানোর টুকিটাকি— সবকিছুই কিন্তু বেবি-ফ্রেন্ডলি। আমার বন্ধু নুরি জুমানি অবশ্য এই কাজে আমাকে সাহায্য করছে।

ছবি সৌজন্য: অ্যাসরটেড মোশন পিকচার্স